次韵和韓持國雪二十韵
作者：劉攽
朝代：宋

paragraphs: 層雲升蒼莽，密雪亂高低。
巧緻欺工倕，繁多感計倪。
因高宜嶽鎮，善下及塗泥。
海變方朝若，天通憶命黎。
懸檐垂齟齬，投隙置刀圭。
冥頊豪無頼，娥舒弱易迷。
清心還自照，正色故思齊。
報曙端成誤，驚春妄問奚。
林珍翔鷺鵠，玉氣墮虹蜺。
獵野甘燔兔，登川快臛蠵。
風回飄柳絮，日暝亂醯雞。
蟲篆初難辨，庖羔久未刲。
冥鴻愁徑度，饑雀愴單棲。
律驗知陽復，天旋測氣躋。
浮生共羈旅，外境本筌蹄。
置酒容高會，論文慰解携。
詩從載塗唱，賦爲騁妍題。
數聽波濤辨，滔滔百仞溪。